Ehdotus neuvoston asetus lopullisen polkumyyntitullin käyttöön ottamisesta Kiinan kansantasavallasta peräisin olevan furfuraldehydin tuonnissa neuvoston asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen /* KOM/2005/0126 lopull. */





Bryssel 5.4.2005 KOM(2005) 126 lopullinen Ehdotus NEUVOSTON ASETUS lopullisen polkumyyntitullin käyttöön ottamisesta Kiinan kansantasavallasta peräisin olevan furfuraldehydin tuonnissa neuvoston asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen (komission esittämä) PERUSTELUT Komissio pani 18. joulukuuta 2003 vireille polkumyynnin vastaisten toimenpiteiden voimassaolon päättymistä koskevan tarkastelun Kiinan kansantasavallasta peräisin olevan furfuraldehydin tuonnissa saatuaan eräältä yhteisön tuottajalta pyynnön, jossa katsottiin, että toimenpiteiden voimassaolon päättyminen johtaisi todennäköisesti vahingollisen polkumyynnin jatkumiseen tai toistumiseen. Liitteenä oleva ehdotus neuvoston asetukseksi perustuu päätelmään siitä, että vahingollinen polkumyynti todennäköisesti jatkuisi, jos toimenpiteet kumottaisiin asianomaisen maan osalta. Tämän perusteella voitiin vahvistaa, että polkumyynnin vastaisten toimenpiteiden voimassaolon jatkaminen ei ole yhteisön edun vastaista. Tämän vuoksi ehdotetaan, että neuvosto hyväksyy oheisen ehdotuksen asetukseksi, jolla jatketaan nykyisten toimenpiteiden voimassaoloa. Ehdotus NEUVOSTON ASETUS lopullisen polkumyyntitullin käyttöön ottamisesta Kiinan kansantasavallasta peräisin olevan furfuraldehydin tuonnissa neuvoston asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96[1], jäljempänä ’perusasetus’, ja erityisesti sen 11 artiklan 2 kohdan, ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan, sekä katsoo seuraavaa: A. MENETTELY 1. Voimassa olevat toimenpiteet (1) Neuvosto otti tammikuussa 1995 asetuksella (EY) N:o 95/95[2] käyttöön paljoustulleina sovellettavat lopulliset polkumyyntitullit Kiinan kansantasavallasta, jäljempänä ’Kiina’, peräisin olevan furfuraldehydin tuonnissa. Paljoustullin määrä on 352 euroa tonnilta. Kiinalaisen viejän pyynnöstä toukokuussa 1997 vireille pantu välivaiheen tarkastelu johti siihen, että toimenpiteiden soveltamista jatkettiin vielä neljällä vuodella neuvoston asetuksella (EY) N:o 2722/1999[3]. 2. Toimenpiteiden voimassaolon päättymistä koskevan tarkastelun vireillepano (2) Kiinasta peräisin olevan furfuraldehydin tuontiin sovellettavien polkumyynnin vastaisten toimenpiteiden voimassaolon lähestyvästä päättymisestä julkaistiin maaliskuussa 2003 ilmoitus[4], jonka seurauksena komissio vastaanotti 19 päivänä syyskuuta 2003 perusasetuksen 11 artiklan 2 kohdan mukaisen pyynnön tarkastella kyseisiä toimenpiteitä. (3) Pyynnön esitti Furfural Español SA, jäljempänä ’pyynnön esittäjä’, jonka tuotanto muodostaa pääosan eli tässä tapauksessa yli 25 prosenttia furfuraldehydin koko tuotannosta yhteisössä. Yhteisön toinen tuottaja, Lenzing AG, ilmoitti tukevansa pyyntöä. Nämä kaksi tuottajaa vastaavat kokonaisuudessaan yhteisön furfuraldehydin tuotannosta. Pyyntöä perusteltiin sillä, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuneen vahingon jatkumiseen tai toistumiseen. (4) Neuvoa-antavaa komiteaa kuultuaan komissio päätti, että oli olemassa riittävä näyttö perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun vireille panemiseksi, minkä johdosta se julkaisi Euroopan unionin virallisessa lehdessä tarkastelun vireillepanoa koskevan ilmoituksen [5] . 3. Tutkimuksen osapuolet (5) Komissio ilmoitti tarkastelun vireillepanosta virallisesti Kiinan viranomaisille, kiinalaisille vientiä harjoittaville tuottajille, vertailumaaksi ehdotetun Argentiinan tuottajille ja niille yhteisön tuottajille, tuojille/kauppiaille ja käyttäjäteollisuuden edustajille, joita asian tiedettiin koskevan. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi tarkastelun vireillepanoa koskevassa ilmoituksessa asetetussa määräajassa. (6) Kyselylomakkeet lähetettiin kaikille niille osapuolille, joille oli virallisesti ilmoitettu tarkastelun vireillepanosta, sekä niille osapuolille, jotka pyysivät kyselylomaketta tarkastelun vireillepanoa koskevassa ilmoituksessa asetetussa määräajassa. (7) Kyselyyn vastasivat asianomaiset kaksi yhteisön tuottajaa, yksi tuoja/kauppias, yksi käyttäjäyritys ja yksi vertailumaan eli Argentiinan tuottaja. (8) Komissio hankki ja tarkisti kaikki polkumyynnin ja vahingon jatkumisen tai toistumisen todennäköisyyden sekä yhteisön edun määrittämisen kannalta tarpeellisina pitämänsä tiedot. Tarkastuskäyntejä suoritettiin seuraavien yritysten toimitiloihin: a) Vertailumaan tuottaja - Indunor SA, Buenos Aires, Argentiina b) Yhteisön tuottaja - Furfural Espanol SA, Alcantarilla, Espanja c) Etuyhteydetön tuoja - International Furan Chemicals B.V., Rotterdam, Alankomaat (9) Polkumyynnin ja vahingon jatkumista tai toistumista koskeva tutkimus käsitti 1 päivän lokakuuta 2002 ja 30 päivän syyskuuta 2003 välisen ajanjakson, jäljempänä ’tutkimusajanjakso’. Vahingon jatkumisen tai toistumisen todennäköisyyden arvioinnin kannalta merkittävien kehityssuuntien tarkastelu kattoi 1 päivän tammikuuta 2000 ja tutkimusajanjakson lopun välisen ajanjakson, jäljempänä ’tarkastelujakso’. B. TARKASTELTAVANA OLEVA TUOTE JA SAMANKALTAINEN TUOTE 1. Tarkasteltavana oleva tuote (10) Tarkasteltavana oleva tuote on sama kuin alkuperäisessä tutkimuksessa eli Kiinasta peräisin oleva CN-koodiin 2932 12 00 kuuluva furfuraldehydi. Furfuraldehydi tunnetaan myös nimellä 2-furaldehydi tai furfuraali. (11) Furfuraldehydi on vaaleankeltaista nestettä, jolla on selvästi erottuva pistävä tuoksu ja jota saadaan käsittelemällä erilaisia maatalousjätteitä. Furfuraldehydiä käytetään etupäässä joko öljynjalostuksessa valikoivana liuottimena voiteluöljyjen valmistamiseksi tai raaka-aineena furfuryylialkoholissa, josta valmistetaan valumuoteissa käytettävää tekohartsia. 2. Samankaltainen tuote (12) Tässä tutkimuksessa todettiin aikaisempien tutkimusten tavoin, että Kiinassa tuotettu, yhteisöön viety furfuraldehydi, vertailumaassa Argentiinassa tuotettu ja sen kotimarkkinoilla myyty furfuraldehydi sekä yhteisön tuottajien yhteisössä valmistama ja myymä furfuraldehydi ovat fysikaalisilta ja kemiallisilta perusominaisuuksiltaan ja käyttötarkoituksiltaan samanlaisia. Tämän vuoksi niitä pidettiin perusasetuksen 1 artiklan 4 kohdassa tarkoitettuina samankaltaisina tuotteina. C. POLKUMYYNNIN JATKUMISEN TODENNÄKÖISYYS (13) Perusasetuksen 11 artiklan 2 kohdan mukaisesti tutkittiin, esiintyikö polkumyyntiä kyseisellä hetkellä ja jos esiintyi, johtaisiko toimenpiteiden voimassaolon päättyminen todennäköisesti polkumyynnin jatkumiseen. 1. Alustavat huomiot (14) Tarkastelupyynnössä mainituista 24 kiinalaisesta vientiä harjoittavasta tuottajasta yksikään ei toiminut yhteistyössä tässä tutkimuksessa, eikä yksikään niistä toimittanut sitä varten tietoja. Koska kiinalaiset viejät siis kieltäytyivät yhteistyöstä, jäljempänä esitetyt polkumyyntiä koskevat päätelmät oli tehtävä käytettävissä olevien tietojen, erityisesti Eurostatilta saatujen ja tarkastelupyynnössä ilmoitettujen tietojen, perusteella. Tältä osin olisi huomattava, että Eurostatin mukaan tutkimusajanjakson aikana asianomaista tuotetta tuotiin vain sisäiseen jalostukseen. 2. Vertailumaa (15) Koska Kiina on siirtymätalousmaa, sitä koskeva normaaliarvo oli määritettävä perusasetuksen 2 artiklan 7 kohdan a alakohdan mukaisesti sopivasta markkinataloutta toteuttavasta kolmannesta maasta saatujen tietojen perusteella. (16) Tarkastelun vireillepanoa koskevassa ilmoituksessa ehdotettiin, että vertailumaana normaaliarvon määritystä varten käytettäisiin Argentiinaa, kuten oli tehty alkuperäisessä tutkimuksessakin. Ilmoituksen tuloksena ei saatu yhtään ehdotettua vertailumaata koskevaa huomautusta. (17) Yksi argentiinalainen furfuraldehydin tuottaja toimi tutkimuksessa yhteistyössä vastaten kyselyyn ja hyväksyen vastauksessaan ilmoittamiensa tietojen tarkastuksen paikan päällä. Tutkimuksen mukaan Argentiinassa on kilpailukykyiset furfuraldehydin markkinat, joilla noin 72 prosenttia tarjonnasta on paikallistuotantoa ja loput tuodaan kolmansista maista. Argentiinan tuotantomäärä vastaa yli 60 prosenttia Kiinasta yhteisöön sisäistä jalostusta varten viedystä tuotemäärästä. Tämän vuoksi Argentiinan markkinoita pidettiin riittävän edustavina normaaliarvon määrittämiseksi Kiinan osalta. (18) Tämän perusteella pääteltiin, kuten alkuperäisessä tutkimuksessakin, että Argentiina sopii perusasetuksen 2 artiklan 7 kohdan a alakohdassa tarkoitetuksi vertailumaaksi. 3. Normaaliarvo (19) Normaaliarvo määritettiin perusasetuksen 2 artiklan 7 kohdan a alakohdan mukaisesti tutkimuksessa yhteistyössä toimineelta vertailumaan tuottajalta saatujen todennettujen tietojen pohjalta eli etuyhteydettömien asiakkaiden Argentiinan kotimarkkinoilla maksaman tai niiden maksettavaksi tulevan hinnan perusteella, sillä myynnin todettiin tapahtuneen tavanomaisessa kaupankäynnissä. (20) Tämän vuoksi normaaliarvoksi vahvistettiin tutkimuksessa yhteistyössä toimineen argentiinalaisen tuottajan etuyhteydettömiltä asiakkailtaan kotimarkkinoilla veloittamien hintojen painotettu keskiarvo. 4. Vientihinta (21) Koska yksikään kiinalainen viejä ei toiminut yhteistyössä tutkimuksessa, vientihinnat määritettiin käytettävissä olevien tietojen perusteella. Sopivimpina tähän tarkoitukseen pidettiin Eurostatin tietoja asianomaisen tuotteen tuonnista yhteisöön. Vaikka kyseinen tuonti tapahtui sisäisen jalostuksen menettelyssä (kiinalaisesta furfuraldehydistä jalostettiin edelleen furfuryylialkoholia vientiä varten), ei ollut mitään syytä olettaa, etteivätkö kyseiset tiedot tarjoaisi asianmukaista perustaa vientihintojen määrittämiselle. Lisäksi tutkimuksessa yhteistyössä toimineen tuojan toimitiloihin tehty tarkastuskäynti vahvisti, että Eurostatin tiedot vastasivat todennettuja tietoja. Vientihinta määritettiin tämän vuoksi käyttäen Eurostatilta saatuja tietoja, jotka koskivat furfuraldehydin tuontia Kiinasta sisäistä jalostusta varten. 5. Vertailu (22) Normaaliarvon ja vientihinnan tasapuolisen vertailun varmistamiseksi otettiin perusasetuksen 2 artiklan 10 kohdan mukaisesti asianmukaisesti huomioon oikaisujen muodossa tietyt kuljetus- ja vakuutuskustannusten erot, jotka vaikuttivat hintoihin ja niiden vertailukelpoisuuteen. 6. Polkumyyntimarginaali (23) Polkumyyntimarginaali määritettiin perusasetuksen 2 artiklan 11 kohdan mukaisesti vertaamalla painotettua keskimääräistä normaaliarvoa ja vientihintojen painotettua keskiarvoa samassa kaupan portaassa. Vertailu osoitti, että polkumyyntiä esiintyy merkittävässä määrin. Tutkimusajanjaksolle määritetty polkumyyntimarginaali on jopa suurempi kuin alkuperäisessä tutkimuksessa ja edellisessä tarkastelussa määritetty 62,6 prosenttia. 7. Viennin kehitys siinä tapauksessa, että toimenpiteet kumotaan a) Vienti (24) Tutkimus osoitti, että Kiinasta yhteisöön sisäistä jalostusta varten viedyn furfuraldehydin määrä on kasvanut merkittävästi vuoden 2000 ja tutkimusajanjakson välillä (ks. 33 kappale jäljempänä). Jos toimenpiteet kumottaisiin, on odotettavissa, että Kiinan vienti kasvaisi merkittävästi myös muun kuin sisäiseen jalostukseen tarkoitetun furfuraldehydin osalta, koska kiinalaisten tuottajien ja EY:n tuottajien soveltamat hinnat eroavat merkittävästi toisistaan ja koska Kiinassa on vielä käyttämätöntä kapasiteettia, kuten jäljempänä 26 kappaleessa selostetaan. b) Käyttämätön kapasiteetti Kiinassa (25) Koska Kiinan furfuraldehyditeollisuudesta on saatavilla vain vähän julkista tietoa, seuraavat päätelmät perustuvat pääasiassa tarkastelupyynnössä annettuihin tietoihin. (26) Toimenpiteiden voimassaolon päättymisen johdosta tehdyn tarkastelupyynnön mukaan Kiinassa tuotetaan yhteensä noin 180 000 tonnia furfuraldehydiä vuodessa, mikä on yli neljä kertaa enemmän kuin kyseisen tuotteen kokonaiskulutus yhteisössä. Kapasiteetin käyttöasteen todetaan olevan noin 70 prosenttia, mikä tarkoittaa sitä, että Kiinassa on vuositasolla 50 000–60 000 tonnia käyttämätöntä kapasiteettia; tämä on enemmän kuin yhteisön kokonaiskulutus. Yhteisön tuottajien mukaan tuotanto Kiinassa muuttuu jatkuvasti tarvetta vastaavasti. Tehtaita saatetaan sulkea väliaikaisesti ja avata sitten uudelleen tarvittaessa. Furfuraldehydin tuotantolaitoksia kerrotaan olevan tällä hetkellä toiminnassa yli 80, lähinnä Kiinan koillisosassa. (27) Kiinan suuri tuotantokapasiteetti ja joustavuus tehtaiden ottamisessa uudelleen tuotantokäyttöön osoittavat, että tuottajat voivat nopeasti lisätä tuotantoaan ja suunnata sitä mille tahansa vientimarkkinoille, myös yhteisön markkinoille, jos toimenpiteet kumottaisiin. c) Vienti sisäiseen jalostukseen (28) Asianomaista tuotetta vietiin Kiinasta yhteisöön tutkimusajanjakson aikana pelkästään sisäistä jalostusta varten. Kiinalainen furfuraldehydi jalostettiin edelleen furfuryylialkoholiksi, joka tämän jälkeen vietiin yhteisön ulkopuolelle. On kohtuullista olettaa, että toimenpiteiden kumoaminen johtaisi siihen, että asianomaista tuotetta alettaisiin viedä uudelleen Kiinasta yhteisöön myös muuten kuin sisäisen jalostuksen menettelyssä. Tämä lisävienti tapahtuisi mitä todennäköisimmin myös huomattavan alhaiseen polkumyyntihintaan. Polkumyyntitulleilla ei ole ollut vaikutusta nykyisiin sisäisen jalostuksen menettelyssä sovellettuihin vientihintoihin, sillä kyseinen vienti ei luonnollisestikaan kuulu polkumyynti- tai muiden tullien soveltamisalaan. Yhteisön tuottajat ja kiinalaiset viejät kilpailivat siis kyseisestä myynnistä tilanteessa, jossa tulleja ei tavallaan ollut lainkaan olemassa. Niinpä voidaan kohtuudella olettaa, että nämä hinnat ovat osoitus myös tulevasta hintatasosta siinä tapauksessa, että toimenpiteet kumottaisiin. Lisäksi olisi huomattava, että sisäisen jalostuksen menettelyssä vietyjen kiinalaisten tuotteiden hinnat alittivat yhteisön tuottajien hinnat 44 prosentilla tutkimusajanjakson aikana ja että ne olisivat joka tapauksessa polkumyyntihintoja, vaikka eivät olisikaan alittaneet yhteisön tuottajien hintoja. 8. Polkumyynnin jatkumisen todennäköisyyttä koskevat päätelmät (29) Koska Kiinassa on merkittävästi käyttämätöntä tuotantokapasiteettia ja se vie tällä hetkellä asianomaista tuotetta yhteisöön pelkästään sisäistä jalostusta varten, voidaan kohtuudella olettaa, että jos toimenpiteet kumottaisiin, tuotetta alettaisiin viedä yhteisön markkinoille huomattavasti suurempina määrinä. (30) Tutkimuksen mukaan Kiinan vienti tapahtuu edelleen polkumyyntihinnoin ja tutkimusajanjakson polkumyyntimarginaali oli jopa suurempi kuin aiemmassa tarkastelussa määritetty polkumyyntimarginaali. Näissä olosuhteissa on kohtuullista olettaa, että polkumyynti todennäköisesti jatkuisi myös tulevaisuudessa. D. YHTEISÖN TUOTANNONALAN MÄÄRITELMÄ (31) Asianomaista tuotetta valmistaa yhteisössä kaksi tuottajaa. Pyynnön esittäjän lisäksi myös yhteisön toinen tuottaja, Lenzing AG, jäljempänä ’yhteisön toinen tuottaja’, ilmoitti tukevansa tarkastelupyyntöä. Nämä kaksi tuottajaa vastasivat tutkimusajanjakson aikana kokonaisuudessaan yhteisön furfuraldehydin tuotannosta. Ne vastasivat komission kyselyyn ja toimivat täysimääräisesti yhteistyössä tässä tutkimuksessa. Tämän perusteella katsotaan, että nämä kaksi yhteisön tuottajaa muodostavat perusasetuksen 4 artiklan 1 kohdassa ja 5 artiklan 4 kohdassa tarkoitetun yhteisön tuotannonalan. Luottamuksellisuussyistä yhteisön tuotannonalan toimintaa koskevat tiedot esitetään jäljempänä pelkästään indeksilukuina. E. YHTEISÖN MARKKINOIDEN TILANNE 1. Yhteisön kulutus Taulukko 1: Yhteisön kulutus 2000 | 2001 | 2002 | Tutkimusajanjakso | Tonnia | 38 699 | 45 005 | 38 007 | 41 513 | Indeksi | 100 | 116 | 98 | 107 | Vuosimuutos | 16 | -16 | 9 | (32) Yhteisön kulutus määritettiin laskemalla yhteen yhteisön tuotannonalan yhteisössä myymä määrä, sisäisen jalostuksen menettelyssä tapahtunut tuonti Kiinasta ja tuonti muista kolmansista maista. Furfuraldehydin kulutus yhteisössä kasvoi huomattavasti vuosien 2000 ja 2001 välillä. Vuonna 2002 kulutus laski suurin piirtein vuoden 2000 tasolle. Furfuraldehydin kulutus yhteisössä kasvoi vuoden 2000 ja tutkimusajanjakson välillä 9 prosenttia. Kulutuksen kehitykseen vaikuttaa se, että furfuraldehydiä käytetään myös furfuryylialkoholin valmistukseen. Furfuryylialkoholin tuotanto ja myynti kasvoi vuonna 2001, mutta väheni sitten merkittävästi vuonna 2002, minkä seurauksena myös furfuraldehydin kulutus väheni vastaavasti. Furfuryylialkoholin tuotanto ja myynti elpyi tutkimusajanjakson aikana ja sen myötä myös furfuraldehydin kulutus. 2. Tuonti Kiinasta a) Määrä, markkinaosuus ja hinnat (33) Eurostatilta saatujen tietojen mukaan asianomaista tuotetta on vuodesta 2001 lähtien tuotu Kiinasta vain sisäisen jalostuksen menettelyyn. Tämä käytäntö alkoi jo vuonna 2000, jolloin noin 75 prosenttia Kiinasta peräisin olevasta tuonnista tapahtui sisäisen jalostuksen menettelyssä. Kiinasta peräisin olevan tuonnin määrä kasvoi tarkastelujaksolla eli vuoden 2000 ja tutkimusajanjakson välillä 3 198 tonnista 5 167 tonniin eli yhteensä 61,6 prosenttia. Tässä yhteydessä olisi huomattava, että furfuryylialkoholin myynti väheni merkittävästi vuonna 2002. Tutkimusajanjaksona myynti kuitenkin jälleen kasvoi. Kiinasta peräisin olevan tuonnin markkinaosuus kasvoi tarkastelujaksolla 8,2 prosentista 12,4 prosenttiin. Kiinasta peräisin olevan furfuraldehydin tuonnin vaihtelut voivat jossain määrin johtua furfuryylialkoholin tuotannon vaihteluista, mutta tämä ei kuitenkaan tarjoa selitystä tuontimäärien ja markkinaosuuden voimakkaalle kasvulle erityisesti tutkimusajanjakson aikana. Kiinasta tuodun furfuraldehydin keskihinta laski tarkastelujaksolla 648,68 eurosta tonnilta 508,65 euroon tonnilta, mikä vastaa yhteensä 21,6 prosentin laskua vuoden 2000 ja tutkimusajanjakson välillä. Kun kiinalaisten tuottajien ja yhteisön tuottajien furfuraldehydistä veloittamia yksikköhintoja verrataan keskenään, voidaan myös selvästi havaita, että hinnan alittavuus lisääntyi koko ajan. Tarkastelujakson alussa vuonna 2000 Kiinasta peräisin olevan tuonnin hinnat olivat 4,4 prosenttia yhteisön tuottajien hintoja alempia. Tutkimusajanjakson aikana ne olivat 44,1 prosenttia alempia. Taulukko 2: Tuonti Kiinasta sisäisen jalostuksen menettelyssä 2000 | 2001 | 2002 | Tutkimusajanjakso | Määrä (tonnia) | 3 198 | 4 143 | 2 450 | 5 167 | Indeksinä | 100 | 130 | 77 | 162 | Markkinaosuus | 8,3 % | 9,2 % | 6,4 % | 12,4 % | Hinta (euroa/tonni) | 648,68 | 678,48 | 540,06 | 508,65 | Indeksinä | 100 | 104,6 | 83,3 | 78,4 | 3. Yhteisön tuotannonalan taloudellinen tilanne a) Tuotanto Taulukko 3: Yhteisön tuotanto 2000 | 2001 | 2002 | Tutkimusajanjakso | Indeksi | 100 | 94 | 87 | 85 | Vuosimuutos | -5,8 | -7,3 | -2,2 | (34) Yhteisön tuotannonalan tuotanto väheni tarkastelujakson jokaisena vuotena ja oli tutkimusajanjakson aikana 15 prosenttia vähemmän kuin vuonna 2000. Toinen yhteisön tuottajista lopetti furfuraldehydin tuotannon yhdessä tuotantolaitoksessaan vuonna 2000. b) Tuotantokapasiteetti ja kapasiteetin käyttöaste Taulukko 4: Tuotantokapasiteetti yhteisössä 2000 | 2001 | 2002 | Tutkimusajanjakso | Indeksi | 100 | 104 | 100 | 99 | Vuosimuutos | 3,9 | -3,4 | -1,2 | (35) Tuotantokapasiteetti väheni hieman tarkastelujaksolla lisäännyttyään ensin 3,9 prosenttia vuodesta 2000 vuoteen 2001. Furfuraldehydin tuotannon loppuminen yhdessä tuotantolaitoksessa vuonna 2000 ei näy edellä esitetyissä kapasiteettiluvuissa, koska asianomainen yritys pitää kyseistä laitosta edelleen osana tuotantokapasiteettiaan eli tuotanto siellä voidaan tarvittaessa aloittaa uudelleen lyhyellä varoitusajalla. Taulukko 5: Kapasiteetin käyttöaste 2000 | 2001 | 2002 | Tutkimusajanjakso | Indeksi | 100 | 91 | 87 | 86 | (36) Kuten taulukosta käy ilmi, kapasiteetin käyttöaste pieneni tarkastelujakson jokaisena vuotena ja oli tutkimusajanjakson aikana 14 prosenttia pienempi kuin vuonna 2000. c) Myynti yhteisössä Taulukko 6: Myynnin määrä 2000 | 2001 | 2002 | Tutkimusajanjakso | Indeksi | 100 | 96 | 87 | 87 | Vuosimuutos | -4,4 | -9,4 | 0,3 | (37) Yhteisön tuotannonalan myynti etuyhteydettömille asiakkaille yhteisössä väheni 13 prosenttia vuoden 2000 ja tutkimusajanjakson välisenä aikana. Myynti väheni erityisesti vuosien 2000 ja 2002 välisenä aikana, kun yhteisön tuotannonala nosti hintojaan kattaakseen voimakkaasti kohonneet raaka-ainekustannukset. Tutkimusajanjakson aikana tämä kehitys saatiin pysähtymään yhteisön tuotannonalan laskettua hintojaan myynnin lisävähennysten välttämiseksi. d) Hinnat Taulukko 7: Yhteisön tuotannonalan myyntihinnat 2000 | 2001 | 2002 | Tutkimusajanjakso | Indeksi | 100 | 127 | 135 | 134 | Vuosimuutos | 27,2 | 6,0 | -0,6 | (38) Furfuraldehydin keskimääräiset myyntihinnat nousivat 35 prosenttia vuodesta 2000 vuoteen 2002, kun yhteisön tuotannonala yritti kattaa voimakkaasti kohonneet raaka-ainekustannukset myyntihintojaan korottamalla. e) Markkinaosuus Taulukko 8: Yhteisön tuotannonalan markkinaosuus 2000 | 2001 | 2002 | Tutkimusajanjakso | Indeksi | 100 | 82 | 88 | 81 | (39) Yhteisön tuotannonalan markkinaosuus pieneni 19 prosenttia vuoden 2000 ja tutkimusajanjakson välisenä aikana. Eniten yhteisön tuottajien markkinaosuus aleni vuosien 2000 ja 2001 välillä. Furfuraldehydin kulutus yhteisössä väheni merkittävästi vuonna 2002, mikä johtui lähinnä furfuryylialkoholin tuotannon vähenemisestä. Myös yhteisön tuotannonalan myymän furfuraldehydin määrä väheni vuonna 2002. Yhteisön tuotannonalan myynnin lasku oli kuitenkin suhteellisesti ottaen vähäisempää kuin furfuraldehydin kulutuksen lasku kyseisenä vuonna. Tämän vuoksi yhteisön tuotannonalan markkinaosuus kasvoi vuonna 2002. Tutkimusajanjakson aikana furfuraldehydin kulutus ja samalla Kiinasta peräisin olevan tuonnin määrä lisääntyivät jälkeen, mutta yhteisön tuotannonalan myyntimäärät pysyivät lähes ennallaan edellisvuoteen verrattuna. Tämän seurauksena yhteisön tuotannonalan markkinaosuus pieneni. f) Varastot Taulukko 9: Varastot 2000 | 2001 | 2002 | Tutkimusajanjakso | Indeksi | 100 | 103 | 128 | 122 | Vuosimuutos | 3,5 | 23,3 | -4,1 | (40) Taulukosta ilmenee, että yhteisön tuotannonalan varastot lisääntyivät 22 prosenttia tarkastelujakson aikana. Varastojen kasvu oli erityisen merkittävää vuosien 2001 ja 2002 välillä, jolloin niiden määrä lisääntyi 24 prosenttia. Varastojen määrä oli 9,4 prosenttia yhteisön tuotannonalan EU-myynnin määrästä vuonna 2000, mutta tutkimusajanjakson aikana niiden määrä kasvoi 13,3 prosenttiin kyseisestä myynnistä. g) Kannattavuus Taulukko 10: Kannattavuus 2000 | 2001 | 2002 | Tutkimusajanjakso | Indeksi | 100 | 235 | 133 | 146 | Vuosimuutos | 135,1 | -43,5 | 9,3 | (41) Yhteisön tuotannonalan kokonaiskannattavuus on pysynyt tarkastelujaksolla suhteellisen hyvänä. Tärkein syy tähän on kuitenkin se, että tarkastelupyyntöä tukeneen yhteisön toisen tuottajan kannattavuus on ollut poikkeuksellisen hyvä koko tarkastelujakson, kun taas pyynnön esittäjän kannattavuus on heikentynyt merkittävästi (8,2 prosenttiyksikköä) samana ajanjaksona. Yhteisön toinen tuottaja saa tuottamansa furfuraldehydin sivutuotteena valmistaessaan viskoosisellua, kun taas pyynnön esittäjä käyttää furfuraldehydin tuotannon pääraaka-aineena mantelinkuoria. Mantelinkuorien hinta nousi voimakkaasti vuosien 2000 ja 2002 välillä (51 prosenttia), mikä pienensi merkittävästi pyynnön esittäjän voittomarginaalia samalla, kun yhteisön toisen tuottajan raaka-ainekustannukset kohosivat vain vähän. Tarkastelupyynnön esittäjän myynti-, hallinto- ja yleiskustannusten nousu vuoden 2000 ja tutkimusajanjakson välillä oli absoluuttisesti tarkasteltuna vaatimatonta (5,5 prosenttia). Kannattavuuden heikkeneminen johtui näin ollen pääasiassa raaka-ainekustannusten noususta. Yritys kompensoida raaka-ainekustannusten nousua furfuraldehydin myyntihintoja korottamalla johti myynnin vähenemiseen. h) Kassavirta Taulukko 11: Kassavirta 2000 | 2001 | 2002 | Tutkimusajanjakso | Indeksi | 100 | 141 | 104 | 107 | Vuosimuutos | 41,1 | -26,0 | 2,5 | (42) Kassavirta kehittyi samalla tavoin kuin kannattavuus eli kasvoi merkittävästi vuodesta 2000 vuoteen 2001, mutta pieneni sitten seuraavina vuosina. Kuten kannattavuudenkin tapauksessa, tarkastelupyyntöä tukeneen yhteisön toisen tuottajan kassavirta oli tarkastelujaksolla poikkeuksellisen suuri, kun taas pyynnön esittäjän kassavirta pieneni selvästi (42,7 prosenttia) samana aikana. i) Investoinnit, sijoitetun pääoman tuotto ja pääoman saanti Taulukko 12: Investoinnit 2000 | 2001 | 2002 | Tutkimusajanjakso | Indeksi | 100 | 93 | 63 | 98 | Vuosimuutos | -6,8 | -32,8 | 55,9 | (43) Investointien määrä väheni merkittävästi vuosien 2000 ja 2002 välillä, mutta kasvoi sitten jälleen tutkimusajanjakson aikana, kun yhteisön toinen tuottaja teki merkittäviä investointeja viskoosisellun tuotantolinjaan (furfuraldehydi on sellun tuotantoprosessin sivutuote). Tarkastelupyynnön esittäjän investoinnit vähenivät 80 prosenttia tarkastelujakson aikana. Tutkimus osoitti, että sijoitetun pääoman operatiivinen tuotto heikkeni tarkastelujakson aikana kannattavuuden kehitystä seuraten. Taulukko 13: Sijoitetun pääoman tuotto ja pääoman saanti 2000 | 2001 | 2002 | Tutkimusajanjakso | Indeksi | 100 | 207 | 38 | 34 | Vuosimuutos | 107,4 | -81,7 | -11,0 | (44) Tässä taulukossa esitetyt sijoitetun pääoman tuottoa koskevat luvut osoittavat kehityksen vain pyynnön esittäjän osalta. Niistä käy ilmi, että kyseisen yhteisön tuottajan sijoitetun pääoman tuotto heikkeni selvästi tarkastelujakson aikana. Tarkastelupyyntöä tukenut yhteisön toinen tuottaja kuuluu yritysryhmään, joka tuottaa pääasiassa muita tuotteita kuin furfuraldehydiä. Furfuraldehydi on itse asiassa vain vähäinen sivutuote yhdestä sen päätuotantoprosesseista. Tästä syystä yritys ei pysty laskemaan sijoitetun pääoman tuottoa mielekkäällä tavalla furfuraldehydin osalta. Kannattavuuden ja kassavirran heikkenemisen myötä pyynnön esittäjän mahdollisuudet hankkia pääomaa ovat huonontuneet merkittävästi tarkastelujaksolla. Pyynnön esittäjän tilanteen heikkeneminen näkyy selvästi myös sen investoinneissa, joiden määrä väheni 80 prosentti tarkastelujaksolla. j) Työllisyys, tuottavuus ja palkat Taulukko 14: Työllisyys 2000 | 2001 | 2002 | Tutkimusajanjakso | Indeksi | 100 | 75 | 84 | 82 | Vuosimuutos | -25,0 | 12,1 | -2,7 | (45) Taulukosta käy ilmi, että työntekijämäärä väheni 18 prosenttia tarkastelujakson aikana. Työntekijämäärän vähennys vuodesta 2000 vuoteen 2001 on seurausta furfuraldehydin tuotannon loppumisesta yhdessä tuotantolaitoksessa. (46) Tuottavuus parani tarkastelujaksolla 4 prosenttia, kuten seuraavasta taulukosta käy ilmi: Taulukko 15: Tuottavuus 2000 | 2001 | 2002 | Tutkimusajanjakso | Indeksi | 100 | 126 | 104 | 104 | Vuosimuutos | 25,6 | -17,4 | 0,5 | (47) Tarkastelujakson aikana yhteisön tuotannonalan työntekijöiden keskipalkat nousivat 6 prosenttia eli yhteisön keskimääräistä inflaatiota vähemmän: Taulukko 16: Palkat 2000 | 2001 | 2002 | Tutkimusajanjakso | Indeksi | 100 | 99 | 97 | 106 | Vuosimuutos | -0,8 | -1,9 | 8,7 | k) Polkumyyntimarginaalin merkittävyys ja aiemman polkumyynnin tai tuetun tuonnin vaikutukset (48) Koska polkumyynti jatkui samantasoisena tai jopa merkittävämpänä kuin mitä oli todettu aiemmissa tutkimuksissa (ks. 1 kappale edellä), myös tosiasiallisen polkumyyntimarginaalin vaikutuksen yhteisön tuotannonalan tilanteeseen on katsottava olevan sama kuin kyseisissä tutkimuksissa. l) Kasvu (49) Vaikka yhteisön kulutus kasvoi tarkastelujaksolla 7 prosenttia, yhteisön tuotannonalan tuotanto- ja myyntimäärät sekä markkinaosuus laskivat kyseisenä aikana. Samanaikaisesti Kiinasta peräisin olevan tuonnin määrä ja markkinaosuus kasvoivat huomattavasti. Näin ollen yhteisön tuotannonala ei pystynyt tarkastelujaksolla täysin hyödyntämään markkinoiden kasvua. 4. Muiden tekijöiden vaikutus a) Raaka-aineiden hinnat (50) Pyynnön esittäjän käyttämän raaka-aineen merkittävä hinnannousu vuosina 2001 ja 2002 vaikutti luonnollisesti kielteisesti sen kannattavuuteen kyseisinä vuosina. Tilanne kuitenkin muuttui tutkimusajanjakson aikana, kun raaka-aineen hinnat laskivat. Niinpä vaikka raaka-ainehintojen vaihtelut ovat saattaneet heikentää yhteisön tuotannonalan tilannetta tarkastelujaksolla, ne eivät olleet riittävän merkittäviä aiheuttaakseen vahinkoa tutkimusajanjakson aikana. b) Yhteisön tuotannonalan vientitoiminta (51) Eurostatin tietojen mukaan asianomaisen tuotteen kokonaisvienti yhteisöstä tarkastelujakson aikana oli vähäpätöistä, yhdestä kahteen tonnia vuodessa. Tämän vuoksi yhteisön tuotannonalan vientitoiminta ei ole voinut myötävaikuttaa tarkastelujakson aikana mahdollisesti aiheutuneeseen vahinkoon. c) Muista kolmansista maista tulevan tuonnin määrät ja hinnat (52) Eurostatin mukaan furfuraldehydin tuonti yhteisöön muista maista kuin Kiinasta kehittyi seuraavasti (määrä ja keskihinnat): Taulukko 17: Tuonti yhteisöön muista kolmansista maista (määrä) Tonnia | 2000 | 2001 | 2002 | Tutkimusajanjakso | Thaimaa | 167 | 551 | 1 481 | 888 | Slovenia | 1 227 | 1 290 | 1 204 | 1 410 | Etelä-Afrikka | 4 183 | 7 852 | 2 601 | 3 706 | Dominikaaninen tasavalta | 24 017 | 25 509 | 25 157 | 25 213 | Yhteensä | 29 594 | 35 202 | 30 443 | 31 217 | Taulukko 18: Tuonti yhteisöön muista kolmansista maista (keskihinnat) Euroa/tonni | 2000 | 2001 | 2002 | Tutkimusajanjakso | Thaimaa | 2 150 | 1 849 | 5 271 | 635 | Slovenia | 694 | 618 | 647 | 635 | Etelä-Afrikka | 1 158 | 1 558 | 543 | 832 | Dominikaaninen tasavalta | 543 | 1 235 | 541 | 452 | Keskiarvo | 645 | 1 294 | 775 | 510 | (53) Furfuraldehydin tuontimäärät kaikista muista kolmansista maista kuin Kiinasta ovat pysytelleet suhteellisen vakaina tarkastelujaksolla lukuun ottamatta vuotta 2001, jolloin tuonti erityisesti Etelä-Afrikasta ja Dominikaanisesta tasavallasta kasvoi sen seurauksena, että furfuraldehydin käyttö furfuryylialkoholin tuotannossa lisääntyi. Tässä yhteydessä olisi huomattava, että tuonti Dominikaanisesta tasavallasta koostui, samoin kuin alkuperäisenkin tutkimuksen aikana, pelkästään emoyhtiön eurooppalaiselle tytäryhtiölleen toimittamista lähetyksistä, jotka käytettiin furfuryylialkoholin tuotantoon. Näin ollen kyseisen myynnin hinnat ovat keskenään etuyhteydessä olevien yritysten välisiä siirtohintoja, jotka eivät välttämättä vastaa todellisia markkinahintoja. Huomattakoon, että Dominikaanisesta tasavallasta peräisin olevaa furfuraldehydiä ei ole saatavilla yhteisön vapailla markkinoilla. Tästä syystä mikään ei viitannut siihen, että kyseinen tuonti olisi myötävaikuttanut yhteisön tuotannonalan vaikeaan tilanteeseen. Toiseksi suurimmasta viejämaasta, Etelä-Afrikasta, peräisin oleva tuonti väheni tarkastelujakson aikana 11 prosenttia. Kaikista näistä kolmansista maista peräisin olevan tuonnin hinnat olivat, Dominikaanista tasavaltaa lukuun ottamatta, tutkimusajanjakson aikana merkittävästi korkeampia kuin Kiinasta sisäiseen jalostukseen tapahtuneen tuonnin hinnat. Tästä syystä päätellään, että vaikka muu tuonti on voinut osaltaan vaikuttaa yhteisön tuotannonalan vaikeaan tilanteeseen, sen vaikutusta ei voida pitää merkittävänä, kun otetaan huomioon sen määrät ja hinnat. 5. Yhteisön tuotannonalan tilannetta koskevat päätelmät (54) Yhteisön tuotannonalan tilanne on polkumyynnin vastaisten toimenpiteiden käyttöönoton jälkeen kehittynyt vakaampaan suuntaan, mutta on edelleen heikko. Yhteisön tuotannonalan tuotanto, tuotantokapasiteetti ja myynti ovat vähentyneet ja myyntihinnat ja markkinaosuus laskeneet. Myös investoinnit ovat vähentyneet ja sijoitetun pääoman tuotto ja työllisyystilanne heikentyneet samalla, kun varastot ovat kasvaneet, erityisesti vuosien 2001 ja 2002 välisenä aikana, myynnin ja markkinaosuuden laskua vastaavasti. Kannattavuus ja kassavirta ovat keskimääräisesti tarkasteltuna kehittyneet myönteiseen suuntaan tarkastelujaksolla, mutta vuodesta 2001 alkaen niiden kehitys on ollut kielteistä. Vahingon osoittimien perusteella ei näin ollen voida päätellä, että vahinkoa olisi selvästi aiheutunut. Lisäksi on korostettava, että asianomaiset kaksi yhteisön tuottajaa ovat huomattavan erilaisessa tilanteessa ja että pyynnön esittäjän tilanne on paljon huonompi kuin pyyntöä tukeneen tuottajan tilanne. Ensin mainitun tuottajan tapauksessa vahinkoa on saattanut aiheutua myös raaka-aineiden hintakehityksestä. Tässä tilanteessa ja ottaen erityisesti huomioon sen seikan, että asianomaista tuotetta tuotiin Kiinasta vain sisäisen jalostuksen menettelyssä, ei voitu vahvistaa, että vahinkoa olisi edelleen aiheutunut polkumyynnillä tapahtuneen tuonnin vuoksi. Tästä syystä tutkittiin, toistuisiko vahinko, jos toimenpiteiden annettaisiin raueta. F. VAHINGON TOISTUMISEN TODENNÄKÖISYYS (55) Johdanto-osan 29 ja 30 kappaleessa pääteltiin, että polkumyynnin vastaisten toimenpiteiden voimassaolon päättyminen johtaisi todennäköisesti siihen, että Kiinasta polkumyynnillä tapahtuva vienti yhteisöön lisääntyisi huomattavasti. (56) Sisäisen jalostuksen menettelyssä polkumyynnillä tapahtuneen tuonnin määrä lisääntyi merkittävästi tarkastelujakson aikana. Kuten edellä todettiin, on todennäköistä, että ilman polkumyynnin vastaisia toimenpiteitä yhteisön markkinoille toimitettaisiin entistä enemmän asianomaista tuotetta erittäin alhaiseen hintaan, joka alittaisi huomattavasti yhteisön tuotannonalan hinnat. Kiinasta tuodun tuotteen ja yhteisön tuotannonalan valmistaman tuotteen hintaero on tällä hetkellä yli 40 prosenttia. (57) Kuten 26 kappaleessa selostettiin, Kiinassa arvioidaan olevan käyttämätöntä kapasiteettia niin paljon, että se riittäisi tyydyttämään furfuraldehydin koko kysynnän yhteisössä. Jos voimassa olevien toimenpiteiden annetaan raueta, on olemassa todellinen uhka, että merkittävä osuus tästä käyttämättömästä tuotantokapasiteetista suunnattaisiin yhteisön markkinoille, joille virtaisi suuria määriä kiinalaista furfuraldehydiä. Näyttää siltä, että Kiinan ylimääräiselle tuotannolle ei ole tällä hetkellä muita markkinoita. (58) Tarkasteltaessa tällaisen alhaiseen hintaan tapahtuvan lisätuonnin vaikutusta yhteisön tuotannonalan tilanteeseen voitiin todeta, että jos yhteisön markkinoille tuotaisiin äkillisesti suuri määrä asianomaista tuotetta polkumyyntihintaan, tämä johtaisi välittömästi hintojen huomattavaan alenemiseen yhteisön markkinoilla, sillä yhteisön tuotannonala todennäköisesti yrittäisi ensin säilyttää markkinaosuutensa ja tuotantotasonsa. Tämä puolestaan heikentäisi tuotannonalan kannattavuutta ja voisi johtaa tappioihin. On selvää, että tässä tilanteessa polkumyynnillä tapahtuva tuonti aiheuttaisi merkittävää vahinkoa yhteisön tuottajille ja saattaisi jopa vaarantaa niiden toiminnan jatkumisen. (59) Edellä esitetyn perusteella päätellään, että toimenpiteiden voimassaolon päättyminen johtaisi todennäköisesti Kiinasta polkumyynnillä tapahtuvan tuonnin aiheuttaman vahingon toistumiseen. G. YHTEISÖN ETU 1. Alustavat huomiot (60) Perusasetuksen 21 artiklan mukaisesti tutkittiin, olisiko voimassa olevien polkumyynnin vastaisten toimenpiteiden voimassaolon jatkaminen yhteisön kokonaisedun vastaista. Yhteisön etua määritettäessä arvioitiin kaikki asiaan liittyvät etunäkökohdat eli yhteisön tuotannonalan sekä tarkasteltavana olevan tuotteen tuojien/kauppiaiden ja käyttäjien sekä tavarantoimittajien edut. (61) Olisi muistettava, että toimenpiteiden käyttöönottoa ei aiemmissa tutkimuksissa pidetty yhteisön edun vastaisena. Lisäksi tämä tutkimus on toimenpiteiden voimassaolon päättymistä koskeva tarkastelu, joten siinä tarkastellaan tilannetta, jossa polkumyynnin vastaiset toimenpiteet ovat voimassa. (62) Tällä perusteella tutkittiin, oliko polkumyynnin jatkumisen ja vahingon toistumisen todennäköisyyttä koskevista päätelmistä huolimatta olemassa pakottavia syitä, joiden johdosta olisi pääteltävä, että toimenpiteiden voimassa pitäminen ei tässä erityistapauksessa ole yhteisön edun mukaista. 2. Yhteisön tuotannonalan etu (63) Yhteisön tuotannonala on osoittautunut elinkelpoiseksi tuotannonalaksi, joka kykenee mukautumaan muuttuviin markkinaolosuhteisiin. Tästä on osoituksena erityisesti tuotannonalan tilanteen myönteinen kehitys ja vakaantuminen olosuhteissa, joissa toimiva kilpailu oli saatu palautettua ottamalla käyttöön polkumyynnin vastaiset toimenpiteet Kiinasta peräisin olevassa tuonnissa. Yhteisön tuotannonalan olisi jatkossakin voitava kattaa mahdollinen raaka-ainekustannusten nousu myyntihintojaan korottamalla. Voidaan kuitenkin päätellä, että jos polkumyynnin vastaisten toimenpiteiden voimassaoloa ei jatketa, tuotannonalan tilanne todennäköisesti heikkenee voimakkaasti ja on hyvin mahdollista, että tehtaita joudutaan sulkemaan lisää. 3. Etuyhteydettömien tuojien/kauppiaiden etu (64) Komissio lähetti kyselylomakkeen seitsemälle etuyhteydettömälle tuojalle/kauppiaalle. Ainoastaan yksi tuoja/kauppias toimi yhteistyössä tässä tutkimuksessa. Kyselyvastauksessaan se selitti, että toimenpiteiden voimassaolon päättyminen antaisi sille enemmän valinnanvaraa tavarantoimittajien suhteen, koska se voisi tällöin myydä myös kiinalaista furfuraldehydiä yhteisön markkinoilla. Polkumyynnin vastaisten toimenpiteiden tarkoituksena ei ole estää tuontia Kiinasta vaan varmistaa, että tuonti ei tapahdu vahingolliseen polkumyyntihintaan. Tarjolla on lisäksi monia muita hankintalähteitä. On myös syytä huomata, että toimenpiteiden voimassaolon jatkamisella ei olisi vakavia seurauksia kyseisen tuojan/kauppiaan liiketoiminnalle, joka on ollut kannattavaa koko tarkastelujakson ajan. (65) Kun otetaan huomioon yhteisön tuojien ja kauppiaiden vähäinen yhteistyöhalukkuus ja tutkimuksessa yhteistyössä toimineelta tuojalta/kauppiaalta saadut huomautukset, voidaan päätellä, että voimassa olevilla toimenpiteillä ei ole kohtuuttomia vaikutuksia tuojiin ja/tai kauppiaisiin ja että tilanne pysyisi samana myös siinä tapauksessa, että toimenpiteiden voimassaoloa jatkettaisiin. 4. Käyttäjien etu (66) Komissio lähetti kyselylomakkeen 16 furfuraldehydin käyttäjäyritykselle. Ainoastaan yksi käyttäjä toimi yhteistyössä tässä tutkimuksessa. Kyselyvastauksessaan kyseinen yritys selitti, että se saa pääosan furfuryylialkoholin tuotannon raaka-aineena käyttämästään furfuraldehydistä Dominikaanisessa tasavallassa sijaitsevalta emoyhtiöltään. Yritys kääntyisi muiden toimittajien puoleen vain siinä tapauksessa, että emoyhtiö ei pystyisi toimittamaan sille riittävästi raaka-ainetta. Yritys totesi, että jos raaka-aineesta tulisi pulaa, se pyrkisi hankkimaan sitä ensisijaisesti yhteisön tuottajilta. (67) Ottaen huomioon kyselyyn saatujen vastausten vähäisen määrän ja ainoan tutkimuksessa yhteistyössä toimineen käyttäjän huomautukset voidaan päätellä, että toimenpiteiden voimassaolon jatkamisella ei olisi merkittäviä vaikutuksia käyttäjiin. 5. Kilpailunäkökohdat (68) Yhteisön markkinoista kilpailee asianomaisten kahden yhteisön tuottajan ohella myös Thaimaasta, Sloveniasta (joka ei tuolloin ollut Euroopan unionin jäsen), Etelä-Afrikasta ja Dominikaanisesta tasavallasta peräisin oleva tuonti. Voimassa olevista toimenpiteistä luopuminen tuskin parantaisi kilpailutilannetta yhteisön markkinoilla. Se saattaisi päinvastoin johtaa siihen, että yhteisön tuottajat syrjäytyisivät ainakin osittain markkinoilta, koska niiden olisi vaikea toimia hinnoilla, joilla kiinalaista furfuraldehydiä tällä hetkellä myydään. Todennäköisesti myös muiden tavarantoimittajien olisi vaikea kilpailla kiinalaisten tuottajien kanssa. Näin ollen mikään ei viittaa siihen, että toimenpiteiden voimassaolon jatkaminen vaikuttaisi kielteisesti yhteisön markkinoiden kilpailutilanteeseen. 6. Yhteisön etua koskeva päätelmä (69) Edellä esitetyn perusteella päätellään, ettei ole olemassa sellaisia pakottavia, yhteisön etuun perustuvia syitä, jotka estäisivät polkumyynnin vastaisten toimenpiteiden voimassaolon jatkamisen. H. LOPPUSÄÄNNÖKSET (70) Kaikille asianomaisille osapuolille ilmoitettiin niistä keskeisistä tosiseikoista ja huomioista, joiden perusteella oli tarkoitus suositella Kiinasta peräisin olevan furfuraldehydin tuontiin sovellettavan polkumyyntitullin voimassaolon jatkamista. Tämän ilmoituksen johdosta tehtäville huomautuksille asetetussa määräajassa ei saatu yhtään huomautusta, joka olisi antanut aihetta muuttaa tehtyjä päätelmiä. (71) Tämän vuoksi Kiinasta peräisin olevan furfuraldehydin tuonnissa tällä hetkellä voimassa olevat polkumyynnin vastaiset toimenpiteet eli paljoustulli, jonka suuruus on 352 euroa tonnilta, olisi pidettävä voimassa, ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli Kiinan kansantasavallasta peräisin olevan, CN-koodiin 2932 12 00 kuuluvan 2-furaldehydin (tunnetaan myös nimellä furfuraldehydi tai furfuraali) tuonnissa yhteisöön. 2. Sovellettavan tullin määrä on 352 euroa tonnilta. 3. Jos tavarat ovat vahingoittuneet ennen niiden luovutusta vapaaseen liikkeeseen, mistä syystä niistä tosiasiallisesti maksettua tai maksettavaa hintaa on suhteutettu tullausarvon määrittämiseksi komission asetuksen (ETY) N:o 2454/93 145 artiklan mukaisesti, polkumyyntitullia, joka lasketaan edellä olevan 2 kohdan perusteella, alennetaan prosenttimäärällä, joka vastaa tosiasiallisesti maksetun tai maksettavan hinnan suhteutusta. 4. Ellei toisin säädetä, sovelletaan tulleja koskevia voimassa olevia säännöksiä ja määräyksiä. 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12). [2] EYVL L 15, 21.1.1995, s. 11. [3] EYVL L 328, 22.12.1999, s. 1. [4] EUVL C 72, 26.3.2003, s. 2. [5] EUVL C 308, 18.12.2003, s. 2.